IVL-TSTH เจ็บพิษศก.จีนฉุดผลงานปีนี้
IVL ยอมรับกำไรรายได้วืดเป้าที่ตั้งไว้ 8,000 ล้านเหรียญสหรัฐ เศรษฐกิจจีนชะลอ TSTH ถูกเหล็กจีนดัมพ์ราคา
16 พ.ย. 2555

IVL ยอมรับกำไรรายได้วืดเป้าที่ตั้งไว้ 8,000 ล้านเหรียญสหรัฐ เศรษฐกิจจีนชะลอ TSTH ถูกเหล็กจีนดัมพ์ราคา
นายดีลิป กุมาร์ อากาวาล กรรมการ บริษัท อินโดรามา เวนเจอร์ส (IVL) เปิดเผยว่า ในปีนี้ยอมรับว่ารายได้ของบริษัททำได้เพียง 7,800 ล้านเหรียญสหรัฐ ต่ำกว่าเป้าหมายที่วางไว้ก่อนหน้านี้ คาดว่าจะมีรายได้ 8,000 ล้านเหรียญสหรัฐ แต่ถือว่าสูงกว่าปีที่ผ่านมา แต่ในแง่ของกำไรสุทธิต่ำกว่าปีที่ผ่านมา เนื่องจากรับผลกระทบจากเศรษฐกิจชะลอตัวในทวีปเอเชีย โดยเฉพาะประเทศจีน รวมถึงประสบภาวะกำลังการผลิตส่วนเกินเข้าสู่ตลาด
ปัจจัยเหล่านี้ส่งผลให้ส่วนต่างราคาผลิตภัณฑ์ (สเปรด) ของบริษัทลดลง โดยเฉพาะสเปรดของเม็ดพลาสติก (PET) ลดลงมาอยู่ที่ 110 เหรียญสหรัฐต่อตัน ต่ำสุดเป็นประวัติการณ์ และเชื่อว่าสถานการณ์ของสเปรดน่าจะดีขึ้นในช่วงต้นปี 2556 เป็นต้นไป เพราะในไตรมาส 2 จะเริ่มมีการเตรียมกำลังการผลิตเพื่อรับกับฤดูร้อน ซึ่งเป็นช่วงที่มีความต้องการใช้ขวดพลาสติกสูง
นายปิยุช กุปต้า กรรมการผู้จัดการใหญ่ บริษัท ทาทาสตีล (ประเทศไทย) หรือ TSTH TSTH เปิดเผยว่า ปีนี้ธุรกิจอุตสาหกรรมเหล็กโดยรวมไม่น่าจะดี เพราะเจอปัญหาจีนนำเข้าเหล็กปลอมแปลงและเสนอราคาที่ถูกกว่าผู้ผลิตเหล็กในประเทศ ซึ่งขณะที่บริษัทรอมาตรการรัฐช่วยเหลือก็ต้องพยายามพึ่งตัวเอง โดยพยายามเพิ่มสัดส่วนสินค้าที่มีมูลค่าสูง (ไฮเอนด์) ในทุกผลิตภัณฑ์ เช่น เพิ่มสินค้าเหล็กสำเร็จรูป เหล็กที่มีความเหนียวรองรับแรงสั่นสะเทือนแผ่นดินไหว